Diari Oficial de la Generalitat Valenciana


Sumari del DOGV 4162, del 07-01-2002 (2001/12308)

RESOLUCIÓ de 27 de novembre de 2001, del director general d'Innovació Agrària i Ramaderia, per la qual s'estableixen les normes per a la producció integrada en oliverar en l'àmbit de la Comunitat Valenciana.
---------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2001/11/27/(1)/dof/vci/html**

### Dades del document

Número de DOGV
:   4162

Data del DOGV
:   07-01-2002

Secció del DOGV
:   I. DISPOSICIONS GENERALS

Número del document
:   2001/12888


Data del document
:   27-11-2001

Organisme emissor
:   Conselleria d'Agricultura, Pesca i Alimentació

Tipus de document
:   Resolució

Anàlisi jurídica

 Descriptors 

:   * tècnica de cultiu
    * oliva
    * legislació
    * agricultura biològica
    * oleïcultura

RESOLUCIÓ de 27 de novembre de 2001, del director general d'Innovació Agrària i Ramaderia, per la qual s'estableixen les normes per a la producció integrada en oliverar en l'àmbit de la Comunitat Valenciana. [2001/A12099]
  
Segons l'article 2 de l'Ordre de 23 de maig de 1997, de la Conselleria d'Agricultura, Pesca i Alimentació, sobre reglamentació de les produccions obtingudes per tècniques d'agricultura integrada i de les condicions d'autorització de les entitats de control i certificat, que desenvolupa el Decret 121/1995, de 19 de juny, resolc:
  
Establir les normes i prohibicions que cal acomplir, així com les recomanacions per al cultiu de l'oliverar amb la denominació de producció integrada, que a continuació s'especifiquen:
  
Pràctica: preparació del terreny
  
Norma estricta o prohibició
  
Eliminar les restes vegetals procedents d'anteriors cultius.
  
No es realitzarà la desinfecció de sòls per mètodes químics.
  
Per evitar problemes d'asfíxia radicular en sòls amb risc d'entollada es plantarà a altiplans de 0,50 metres d'altura, aproximadament, i d'1,00 metres d'amplària en la part superior, amb pendent suau fins a la base.
  
Recomanació
  
El sòl ha de tenir les característiques següents:
  
- pH del sòl comprés entre 6,3 i 8,5.
  
- Percentatge de calcària activa menor del 25.
  
- Conductivitat elèctrica de l'extracte de saturació (Cee) menor de 4 dS/m per a varietats sensibles i 6 dS/m per a varietats tolerants a la salinitat
  
- Percentatge de sodi intercanviable (PSI) menor de 20.
  
- En l'extracte de saturació:
  
· Concentració de bor inferior a 2 ppm.
  
· I, concentració de clorurs inferior a 14 meq/l.
  
Profunditat:
  
- Al material impermeable, 60 centímetres.
  
- A l'arena o grava, 45 centímetres
  
- I a la calcària permeable, 25 centímetres
  
Evitar zones amb factors limitadors
  
Pràctica: noves plantacions
  
Norma estricta o prohibició
  
Les plantes estaran exemptes d'atacs d'Otiorrhynchus (fistó), àcars, còccids, Euzophera (barrinador de les branques), Glyphodes (eruga de les fulles), ull de gall, Meloidogyne (embolat de les arrels), verticil·losi, mal blanc, tuberculosi i virosi.
  
Quan s'implanten distintes varietats dins d'un sistema d'explotació, la distribució haurà de permetre el cultiu independent de cada una d'elles.
  
En parcel·les no abancalades, la disposició de les files dels arbres serà aquella que minimitzarà l'erosió del terreny, seguint, en la mesura que es puga, les corbes de nivell.
  
El marc de plantació deixarà un espai lliure com a mínim de 7 a 8 metres entre les files d'arbres, i la distància serà la necessària per aconseguir densitats que no sobrepassen els 300 peus/ha.
  
Recomanació
  
- El material vegetal utilitzat en les noves plantacions procedirà de productors oficialment autoritzats, obtingut per un mètode d'arrelament sota nebulització, amb un bon sistema radicular, format per un únic eix amb altura al voltant d'1 m i una edat compresa entre 1 i 1,5 anys.
  
- Densitats de plantació entre 200-300 peus/ha.
  
- Cal utilitzar varietats resistents a Verticillium (annex I) en plantacions de reg.
  
- Cal desenrotllar plàstic negre al llarg de les files, amb una amplària de 0,5 metres.
  
- Cal no associar amb altres espècies distintes de l'oliverar.
  
- En sòls salins o calcaris, cal elegir varietats resistents
  
Pràctica: esmenes i fertilització
  
Norma estricta o prohibició
  
El programa d'adobament s'efectuarà d'acord amb les característiques de la plantació (edat, varietat, patró, marc de plantació, producció, tipus de sòl, sistema de cultiu, etc.) i dels nivells d'elements nutritius continguts en el sòl i l'aigua de reg, tenint en compte l'estat nutricional de la planta, definit per l'anàlisi foliar. Per a això, serà obligatori efectuar, com a mínim, una anàlisi de sòl per parcel·la homogènia, cada 5 anys, un altre d'aigua de reg, i de fulles, cada tres anys. Aquestes anàlisis s'adjuntaran al llibre d'explotació, i estaran a disposició dels organismes encarregats de la supervisió de la producció integrada.
  
A l'inici del programa de producció integrada cal realitzar les anàlisis anteriors.
  
La quantitat total del nitrogen aportada per hectàrea i any no haurà de superar: en secà, 75 quilograms en oliverar tradicional (menys de 100 arbres/ha), i 100 kg. en oliverar intensiu, i en reg, 120 i 150 quilograms respectivament.
  
La dosi màxima de fòsfor no haurà de sobrepassar, en secà, 60 UF de P205 i 90 UF en regadiu. En el cas del potassi, les dosis màximes no hauran de sobrepassar 100 UF de k20 en secà i 150 UF en regadiu.
  
No obstant això, aquestes quantitats podran reduir-se o incrementar-se, d'acord amb la riquesa del sòl en fòsfor (annex VIb) i potassi (annex VIc) assimilables i la resposta de la planta expressada per l'anàlisi foliar (annex VIa), segons els percentatges que s'exposen en els annexos VII i VIII.
  
La dosi de nitrogen mineral s'establirà per diferència entre les necessitats totals i la quantitat de N aportat per l'aigua de reg, que depén de la seua concentració en nitrat i del volum d'aigua aportada (vegeu l'annex IX).
  
De manera semblant, caldrà també tenir en compte el N aportat per la matèria orgànica del sòl (vegeu l'annex X).
  
La presa de mostres de fulla s'efectuarà al juliol i es realitzarà de la manera següent:
  
- Selecció de parcel·les homogènies.
  
- Mostreig, de cada una, de 50 oliveres representatives, distribuïdes a l'atzar.
  
- Presa, de cada arbre, de 4 fulles adultes de brotades del creixement de l'any totalment expandides i de la meitat inferior del brot (3r o 4t a partir de l'àpex)
  
En secà, els adobaments s'aplicaran al final de l'hivern, incorporant-los amb una llaurada, o abans d'unes pluges previsibles. En regadiu, els adobaments s'aplicaran durant la primavera i l'estiu per aprofitar els períodes de major capacitat d'absorció radicular.
  
En les plantacions amb regatge a peu, l'adobament nitrogenat haurà de fraccionar-se, com a mínim, en dues aportacions ?una a la primavera i una altra a l'estiu- excepte en els terrenys marcadament arenosos on s'aplicarà, almenys, en tres fraccions distribuïdes entre aquests dos períodes. En plantacions amb reg localitzat, la fertilització s'efectuarà mitjançant adobaments solubles dissolts en l'aigua de reg. Aquests es dosificaran amb una alta freqüència, que haurà de ser com a mínim setmanal.
  
Les mancances es corregiran només en el cas que la simptomatologia o les anàlisis foliars mostren un nivell deficient (annex II).
  
Els adobaments orgànics i minerals han de presentar un baix contingut de metalls pesants i altres productes tòxics, que han de correspondre a les exigències exposades en els annexos XI i XII.
  
Recomanació
  
Cal assolir per mitjà de les esmenes orgàniques corresponents un nivell de l'1% de matèria orgànica en secà i un 2% en regadiu.
  
En el cas de mancances, els tractaments són els següents:
  
Nitrogen: Polvorització foliar d'urea al 3-4% emprant un gran volum d'aigua, o nitrat potàssic al 2-3%.
  
Fòsfor: Polvorització foliar de fosfat monoamònic al 2-3%.
  
Potassi: Polvorització foliar de nitrat potàssic al 2,5-5% aplicat a la primavera-estiu i tardor sobre arbres en activitat.
  
Bor: Polvorització foliar de borat sòdic al 0,5%, abans de la floració.
  
Ferro: Incorporació al sòl de quelats a raó de 240 g de ferro metall per ha.
  
En anys molt secs, se'n recomana l'adobament total per via foliar.
  
Pràctica: conreu
  
Norma estricta o prohibició
  
Les pràctiques de conservació del sòl es realitzaran tenint en compte el pendent.
  
En terrenys amb pendents majors del 10% s'utilitzarà un dels mètodes següents:
  
- Coberta vegetal.
  
- Coberta de restes de poda triturats.
  
- No-conreu amb sòl nu.
  
No s'utilitzaran arades de pales i de discos i, en general, aquelles eines que destrueixen l'estructura del sòl, i propicien la formació de sola d'arada i trenquen arrels.
  
Les llaurades del sòl s'encarregaran de mantenir la humitat i el control de males herbes.
  
La utilització d'herbicides quedarà restringida a:
  
- Zones humides dels arbres en reg localitzat durant la tardor-primavera
  
- Rodals de males herbes problemàtiques
  
- Marges de parcel·les
  
En l'annex III hi ha el mode d'acció, el comportament en el sòl, la forma d'ocupació i recomanacions per als herbicides.
  
L'aplicació d'herbicides es portarà a terme en el moment de màxima sensibilitat de les males herbes, la qual cosa permetrà l'aplicació de les matèries actives amb les dosis mínimes
  
Recomanació
  
Cal deixar els residus de poda prèviament triturats, incorporant-los al sòl.
  
Quan s'utilitzen herbicides, s'aconsella la rotació de matèries actives a fi d'evitar l'aparició de resistències.
  
Mantenir la zona de goteig dels arbres sense llaurar.
  
Pràctica: poda
  
Norma estricta o prohibició
  
Cal mantenir sempre una alta relació fulla/fusta i, sobre la base de les disponibilitats d'aigua en el sòl, mantenir un adequat volum de capçada de la plantació.
  
Cal mantenir la tendència natural de la varietat i realitzar podes racionals d'acord amb la destinació de la producció.
  
Cal realitzar la poda durant la parada hivernal i fent el mínim de ferides possibles.
  
En arbres joves, cal usar un producte per afavorir la cicatrització de la ferides i evitar l'entrada de malalties i els atacs d'Euzophera pinguis, que prospera en zones amb afluència de saba reduïda.
  
S'eliminaran les restes de poda.
  
Recomanació
  
- En oliverar d'almàssera, podes severes que eliminen molta fulla i poca fusta.
  
- Cal fer lloc als arbres carregats de fusta.
  
- Cal fer adoptar a l'arbre formes no naturals de l'espècie.
  
- Podes que òbriguen excessivament l'arbre, deixant les fustes al sol desproveïdes de vegetació.
  
- Cal llevar fusta fins a equilibrar la relació fulla/fusta.
  
- En oliverar d'almàssera, cal reequilibrar l'arbre deixant-lo dos anys sense podar. En oliverar de taula, podes lleugeres anuals.
  
- Cal permetre que les brotades naturals cobrisquen de nou la fusta i la protegisquen.
  
- Acabada la recol·lecció, s'ha de podar com més prompte millor.
  
- Cal eliminar les brotades adventícies de les soques i dels troncs anualment.
  
Pràctica: reg
  
Norma estricta o prohibició
  
Haurà d'utilitzar-se la tècnica de reg que garantisca la màxima eficiència en la utilització de l'aigua, tenint en compte tots els condicionants de la parcel·la.
  
La quantitat d'aigua que cal utilitzar en cada reg i l'interval entre regs hauran d'acomodar-se a la capacitat de retenció d'humitat del terreny per evitar les pèrdues d'aigua en profunditat i la consegüent lixiviació de nutrients. Aquesta pràctica haurà de planificar-se amb l'assessorament del tècnic corresponent.
  
En el reg localitzat, el nombre d'emissors per arbre, el volum d'aigua aportat per cadascun i la freqüència de reg s'establirà d'acord amb la textura del terreny, de manera que s'aconseguisca una superfície mullada a la profunditat radicular d'aproximadament el 50% de l'àrea ombrejada i s'eviten problemes de saturació d'humitat o de pèrdues d'aigua en profunditat.
  
A partir de valors de conductivitat elèctrica de l'aigua de reg (Cew) de 2,5 dS/m, cal emprar una fracció de llavat complementària a la dosi normal de regs.
  
En el reg localitzat, llevat del cas d'instal·lacions per a reg de suport, el coeficient d'uniformitat del sector de reg (eficiència d'aplicació) haurà de ser, com a mínim del 85%.
  
S'hauran de mantenir en bon estat de conservació els sistemes de distribució de l'aigua, per evitar les pèrdues de recursos.
  
Recomanació
  
Es recomana no utilitzar aigües de reg que superen algun dels valors següents:
  
- Conductivitat elèctrica (Cew) 4 dS/m
  
- RAS 9
  
- Bor 2,5 ppm
  
· Bicarbonat 2,5 meq/l
  
- Clorurs 14 mg/l
  
Cal utilitzar la reserva d'aigua en el sòl en la programació del reg tradicional. El nivell d'esgotament permissible (NAP) de l'aigua disponible es fixa en 0,70.
  
Si la dotació d'aigua no és prou, caldrà regar tota la superfície amb reg deficitari emprant un volum mínim de 1.000 m3/ha i any en plantacions tradicionals, i de 1.500 en plantacions intensives, utilitzant l'aigua en els moments crítics (floració i principis de maduració).
  
Per determinar el volum d'aigua que s'ha d'aportar en cada reg, es recomana utilitzar les lectures d'un tanc evaporimètric, aplicant els coeficients de cultiu (kc) següents:
  
- A l'hivern, 0,5.
  
- A la primavera, 0,6.
  
- A l'estiu, fins a finalitzar l'enduriment del pinyol 0,4.
  
- Resta de l'estiu i tardor, 0,6.
  
En les instal·lacions de reg localitzat es recomana la utilització de materials certificats pel programa de control i certificat desenvolupat en el conveni Conselleria d'Agricultura, Pesca i Alimentació - Universitat Politècnica de València.
  
Pràctica: control integrat
  
Norma estricta o prohibició
  
L'estimació del risc en cada parcel·la es farà mitjançant seguiments, almenys setmanals, dels nivells de població o d'incidència de cada plaga o malaltia d'acord amb l'estratègia de control integrat (annex IV).
  
L'aplicació de mesures directes de control només s'efectuarà quan els nivells de població superaran els llindars d'intervenció establits, i sempre d'acord amb la decisió del tècnic corresponent.
  
En el cas de resultar necessària una intervenció química, les matèries actives a utilitzar seran exclusivament les incloses en l'estratègia de control integrat que han estat seleccionades, entre les autoritzades, d'acord amb els criteris de menor classificació, menor impacte ambiental, major eficàcia toxicològica, menor problema de residus, menor efecte sobre la fauna auxiliar i menor problema de resistències.
  
Ha de protegir-se la fauna auxiliar, en particular, Scutellista cyanea i Chrysoperla carnea.
  
La maquinària utilitzada en les intervencions químiques se sotmetrà a revisió i calibratge cada tres anys per un organisme competent.
  
Queda prohibida la utilització de calendaris de tractaments.
  
En el cas de tractaments químics:
  
- Es reduirà l'àrea tractada a focus o rodals afectats per la plaga.
  
- Alternança de grups químics.
  
- Queda prohibit l'ús de formulacions de categoria tòxica o molt tòxica.
  
- No s'efectuarà tractament quan la velocitat del vent supere els 25 quilòmetres/hora.
  
Recomanació
  
Es procurarà utilitzar els plaguicides en condicions tals que en el moment de la recol·lecció de l'oliva el límit màxim de residus (LMR) siga inferior al 50% del que legalment s'estableix en la legislació espanyola per a cada matèria activa.
  
Pràctica: recol·lecció
  
Norma estricta o prohibició
  
Cal iniciar la recol·lecció de manera que la major part de la collita es recol·lectarà en el moment òptim. En oliverar d'almàssera, s'ha de començar la recol·lecció amb índex de maduresa 3, perquè la gran majoria de les olives es cullen amb índex 4 i rendiments en olis propis de cada varietat i zona de producció. En oliverar de taula, cal efectuar la recol·lecció, com a màxim, amb índex 1 (vegeu l'annex V).
  
En oliva de taula, recol·lecció manual (munyiment) o mecanitzada si no produeix dany al fruit.
  
Cal separar els fruits recol·lectats de l'arbre dels caiguts a terra.
  
S'evitarà:
  
- Recol·leccions tardanes que, a més de no permetre produir oli de qualitat, puguen afectar negativament la collita de l'any següent.
  
- En oliverar d'almàssera, batudes que trenquen branques i facen caure un excés de brots, que no haurien de ser superiors al 10-15% en pes de la collita de fruits. En oliverar de taula, la batuda sota cap circumstància.
  
- Engranerament que empitjore la qualitat del fruit, especialment si estan afectats de mosca i/o procedeixen del sòl.
  
- Transport en sacs de plàstic.
  
En el moment de la recol·lecció, es prendran prou mostres per analitzar la possible presència de productes fitosanitaris.
  
Per a l'oliva de taula, transport en caixes o contenidors adequats.
  
Recomanació
  
En oliverar d'almàssera:
  
- Es recomana que els danys de plaga i/o malaltia no supere el 5% de fruits afectats
  
- Recol·leccions al més primerenques possibles
  
- Començar la recol·lecció de la varietat Blanqueta amb índex 2,5-3
  
- Recol·lectar els fruits caiguts a terra immediatament després de produir-se'n la caiguda
  
- Ocupació d'espolsador i munyiment de la recol·lecció
  
Pràctica: protecció de l'entorn
  
Norma estricta o prohibició
  
Es prendran les mesures oportunes per protegir la flora i fauna de les àrees pròximes a la plantació. Les precaucions que s'adopten en aquest sentit, d'acord amb cada situació concreta, hauran de figurar en el llibre de l'explotació.
  
Es prohibeix l'abocament dels productes agroquímics sobrants i dels líquids procedents de la neteja de la maquinària emprada en els tractaments a les aigües de canals, séquies, rius, pous, etc.
  
Els embolcalls, envasos i recipients de productes d'ús agrícoles no hauran d'abandonar-se en la parcel·la ni en els seus voltants, sinó que s'arreplegaran i s'eliminaran a través de les vies establides per a l'abocament de residus.
  
Pràctica: llibre d'explotació
  
Norma estricta o prohibició
  
Els agricultors que s'incorporen a la producció integrada hauran de proveir-se del llibre d'explotació, segons el model aprovat per la Conselleria d'Agricultura, Pesca i Alimentació.
  
En aquest llibre s'anotaran amb prou detall tots els treballs i les incidències del cultiu, en les dates en què s'han realitzat o produït. La seua posada al dia haurà d'efectuar-se almenys setmanalment.
  
L'agricultor o el tècnic responsable de l'explotació en règim de producció integrada es responsabilitzarà, amb la seua firma, de la veracitat de les operacions registrades en el llibre.
  
Aquest llibre estarà sempre disponible per a la inspecció per l'entitat de certificat i control (ECC) de la producció integrada corresponent, o pels serveis oficials. A l'efecte, podrà reclamar-se en qualsevol moment i sense avís previ.
  
Al llibre d'explotació haurà d'adjuntar-se la documentació que acredite les pràctiques de cultiu (factures, etc.) i els resultats de les anàlisis exigides. La ECC i l'administració tindran lliure accés a les parcel·les de producció integrada per efectuar les comprovacions oportunes.


Còpia Permalink ELI